Ego Alaydis ducissa, mater ducis Burgundię, notum facio omnibus presentes litteras inspecturis quod cum discordia verteretur inter abbatissam et conventum Loci Dei, ex una parte, et Milonem de Divione et Dominicum, nepotem suum, ex altera, super quadam vinea sita in territorio de Nuyz, videlicet in finagio de Croechamp, prope Leprosiam dictę ville, inter vineas Thome Chorphette ex utroque latere, quam vineam Johanneta soror dicti Milonis, quondam uxor Roberti, panificis mei, in extrema voluntate constituta legaverat dictis abbatisse et conventui prout ipse asserebant. Tandem partibus in presentia mea constitutis, de consilio prudentium virorum et communi consensu partium pacificatum fuit in hunc modum; videlicet quod dictus Milo pro se et pro nepote suo dictis monialibus predictam vineam in perpetuum quittavit. Dicta vero abbatissa et conventus Loci Dei dicto Miloni et nepoti suo dederunt quinquaginta libras Divionensium pro quitatione dictę vineę sibi facta. Promisit autem dictus Milo super omnia bona sua mobilia et immobilia dictam vineam contra omnes deffendere et etiam garantire. Hanc autem quitationem dictus Dominicus laudavit et etiam approbavit. Et ut hoc ratum et firmum in posterum habeatur, ad preces utriusque partis presentibus litteris sigillum meum apposui. Actum anno Domini M°CC° quadragesimo septimo, mense februarii.